b'\n_START_ARTICLE_\nDukat\n_START_PARAGRAPH_\nDukat je v osnovi bene\xc5\xa1ki cekin, kasneje so se tako imenovali tudi drugi zlati in ve\xc4\x8dji srebrni kovanci._NEWLINE_Njegovo poimenovanje prihaja od latinske besede ducatus, ki pomeni vojvodstvo. Menda se je prvi tako imenoval kovanec sicilskega kralja Rogerija II. iz leta 1140, ki je nosil latinski napis Sit tibi, Christe, datus, quem tu regis iste ducatus (O Kristus, naj bo vojvodstvo, ki mu ti vlada\xc5\xa1, posve\xc4\x8deno tebi). Besedo ducatus je bila napisana tudi na bene\xc5\xa1kem cekinu.\n_START_SECTION_\nBene\xc5\xa1ki dukat\n_START_PARAGRAPH_\nBene\xc5\xa1ki dukat je zlat kovanec s te\xc5\xbeo 3,49 g, od tega 3,44 g \xc4\x8distega zlata. Leta 1284 ga je dal kovati bene\xc5\xa1ki do\xc5\xbe Giovanni Dandolo (1280.-1289) in je poznan tudi pod italijanskim imenom zecchino (zecca pomeni v italijan\xc5\xa1\xc4\x8dini kovnica). Kovali so ga v skoraj nespremenjeni kvaliteti in te\xc5\xbei do konca Bene\xc5\xa1ke republike leta 1797. V 16. stoletju je bil najpomembnej\xc5\xa1a denarna enota v Svetem rimskem cesarstvu. Raz\xc5\xa1irjen je bil po vsem svetu in velja za najbolj stabilno valuto vseh \xc4\x8dasov._NEWLINE_Dunajska kovnica za zbiratelje \xc5\xa1e danes kuje dukate z letnico 1915 in glavo Franca Jo\xc5\xbeefa.\n_START_SECTION_\nZlate razli\xc4\x8dice\n_START_PARAGRAPH_\n\xc5\xbde v 13. stoletju so se, pribli\xc5\xbeno isto\xc4\x8dasno z bene\xc5\xa1kim, pojavili florentinski in mad\xc5\xbearski zlati dukati. S \xc4\x8dasom so postali vzor za kovanje zlatih novcev tudi v drugih de\xc5\xbeelah; dukat je postal poimenovanje za zlat kovanec na splo\xc5\xa1no._NEWLINE_Leta 1586 so za\xc4\x8deli na Nizozemskem kovati la\xc5\xbejo razli\xc4\x8dico dukata, ki se je mo\xc4\x8dno raz\xc5\xa1irila na vzhod, v Poljsko in Rusijo. Druga razli\xc4\x8dica, ki izhaja iz L\xc3\xbcbecka, se je raz\xc5\xa1irila po Skandinaviji.\n_START_SECTION_\nSrebrni dukati\n_START_PARAGRAPH_\nOd za\xc4\x8detka 16. stoletja so se tako imenovali tudi ve\xc4\x8dji srebrni novci. Srebrne dukate je kovala Dubrovni\xc5\xa1ka republika; leta 1723 je npr. dubrovni\xc5\xa1ki srebrni dukat tehtal 19,165 g in leta 1787 13,37 g.'